**Eu întrebare, tu răspuns**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iubite, vezi ce roluri alese de destin,

Ce distribuţii stranii făcute de hazard,

Noi suntem o pereche, mai mult sau mai puţin,

Ca două emisfere, în mine tot mai ard

Retorice cuvinte şi-atâtea întrebări

Ce nu-şi găsesc răspunsul decât retroactiv.

Descătuşează vântul s-adulmece chemări

Şi vino mai aproape! Rămâi definitiv!

Mai spune-mi că se poate să inversăm cândva

Polaritatea Terrei şi că va fi de-ajuns

Să facem schimb de roluri, putem negocia,

Când ochii tăi întreabă doar eu să-ţi fiu răspuns.

- Iubito, câte roluri în teatre de-mprumut,

Într-un decor dramatic, în stil shakespearian,

Sfârşesc după cortina întâiului sărut

Sub fardurile vremii, dar tu eşti un ocean

Pe ale cărui ţărmuri scăldate de-ntrebări,

Talazuri înspumate ce nu-şi găsesc răspuns,

Se sparg de pieptul unde-ţi deschid aerogări

Să-ţi odihneşti aripa sub care ai ascuns

Lumina şi culoarea ce-avea să treacă prin

Retina vieţii mele să împlineasc-un vers,

Noi suntem o pereche, mai mult sau mai puţin,

Cea mai perfectă karmă-n întregul univers.

Liliana Trif Ioan Grigoraș